Vra die veearts: Moet my hond wortels en appels eet? - Voertaal
Marianne Lomberg Mens en dier 2021-11-16
Sulet Linde skryf:
Ek lees nou die dag raak dat mens vir jou hond appelskywe en wortels moet gee, want dit is goed vir hulle. Hoe dan nou? Ek kan my nie indink dat 'n hond 'n wortel sal wil eet nie?
Is honde nie karnivore nie, 'n tipe roofdier wat net vleis eet nie?
Ek het wel al gehoor dat mens nie jou hond aartappel moet gee nie, en pekanneute is glo giftig vir honde, maar ons het twee pekanneutbome op ons werf en my hond het nog niks oorgekom nie.
Sulet, wat 'n lekker vraag!
Jy is reg – in die wildernis is honde se voorvaders jagters wat vleis eet. Maar hulle skeur ook die pense van hulle prooi oop om by die halfverteerde gras en blare uit te kom, dus eet hulle selfs in die wildernis tog "slaai" by hulle biefstuk! Verder is honde vreeslik lief vir teksture, en hulle hou wel van die smaak van verskeie groentes en vrugte. Dis nie nodig vir 'n hond wat op 'n goeie kommersiële dieet is nie, maar 'n skyfie appel (met die skil aan vir ekstra vesel) of 'n wortel is 'n lekker versnapering vir hulle, en dit help ook om hulle tande skoon te hou! 'n Lekker natuurlike alternatief vir gekoopte hondekoekies as 'n lekkerny.
Wanneer dit kom by dinge wat vir honde gevaarlik is, is daar klaarblyklik genetiese verskille tussen individue. Avokado's, druiwe en sommige neute is vir baie honde dodelik, terwyl ander dit sonder probleem kan eet. Ons sal binnekort 'n "Vra die veearts" wy aan mensekos wat vir honde gevaarlik is, maar intussen dink ek jy kan gerus vir jou hond 'n stukkie wortel voer, en indien hy dit alles klaar eet sonder newe-effekte, behoort jy rustig te kan slaap ten spyte van die pekanneute in jou tuin.